SL Uradni list Evropske unije L 17/11

UREDBA KOMISIJE (EU) 2018/97

z dne 22. januarja 2018

o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe sladil v finih pekovskih izdelkih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.

(2) Navedeni seznam se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008.

(3) Komisija je na podlagi informacij držav članic sklenila, da bi bilo treba spremeniti Prilogo II k Uredbi (ES) št. 1333/2008 glede uporabe E 950 acesulfama K, E 951 aspartama, E 952 ciklamne kisline ter njenih natrijevih in kalcijevih soli, E 954 saharina ter njegovih natrijevih, kalijevih in kalcijevih soli, E 955 sukraloze, E 959 neohesperidina DC, E 961 neotama, E 962 soli aspartam-acesulfama in E 969 advantama v „finih pekovskih proizvodih za posebne prehranske namene“.

(4) Uporaba sladil v „finih pekovskih proizvodih za posebne prehranske namene“ je bila odobrena z Direktivo Evropskega parlamenta in Sveta 94/35/ES (3). Živila „fini pekovski proizvodi za posebne prehranske namene“ zajemajo „živila, namenjena osebam z motnjami pri presnovi ogljikovih hidratov (diabetes)“, kar ureja Direktiva Sveta 89/398/EGS (4). Ta direktiva je uvedla skupno opredelitev pojma „živila za posebne prehranske namene“ in določila, da se lahko sprejmejo posebne določbe glede „živil, namenjenih osebam z motnjami pri presnovi ogljikovih hidratov (diabetes)“, kar je kategorija živil, ki spada v opredelitev živil za posebne prehranske namene.

(5) Vendar, kot je bilo sklenjeno v poročilu Komisije (5) o živilih, namenjenih osebam z diabetesom, ni bilo znanstvene podlage za določitev posebnih zahtev za sestavo navedenih živil. Poleg tega je bil z Uredbo (EU) št. 609/2013 Evropskega parlamenta in Sveta (6) odpravljen pojem „živila za posebne prehranske namene“, vključno z „živili, namenjenimi osebam z motnjami pri presnovi ogljikovih hidratov (diabetes)“.

(6) Zato odobritev navedenih sladil v „finih pekovskih proizvodih za posebne prehranske namene“ v skladu s členom 7(c) Uredbe (ES) št. 1333/2008 ni več upravičena in navedeni proizvodi se ne bi smeli več tržiti.

(7) Poleg tega bi enotna uporaba pogojev za odobritev uporabe sladil zagotovila jasnost in pravilno delovanje notranjega trga.

(8) Zato bi bilo treba črtati vnose za aditive za živila E 950 acesulfam K, E 951 aspartam, E 952 ciklamna kislina ter njene natrijeve in kalcijeve soli, E 954 saharin ter njegove natrijeve, kalijeve in kalcijeve soli, E 955 sukraloza, E 959 neohesperidin DC, E 961 neotam, E 962 sol aspartam-acesulfama in E 969 advantam glede uporabe v „samo finih pekovskih proizvodih za posebne prehranske namene“ v živilski kategoriji 07.2 „fini pekovski izdelki“.

(9) Prilogo II k Uredbi (ES) št. 1333/2008 bi bilo zato treba ustrezno spremeniti.

(10) Da se gospodarskim subjektom omogoči prilagoditev novim pravilom, je ustrezno določiti prehodno obdobje, v katerem se fini pekovski proizvodi za posebne prehranske namene, ki vsebujejo navedena sladila, lahko še naprej tržijo.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloga II k Uredbi (ES) št. 1333/2008 se spremeni v skladu s Prilogo k tej uredbi.

Člen 2

Fini pekovski proizvodi za posebne prehranske namene, ki vsebujejo E 950 acesulfam K, E 951 aspartam, E 952 ciklamna kislina ter njene natrijeve in kalcijeve soli, E 954 saharin ter njegove natrijeve, kalijeve in kalcijeve soli, E 955 sukraloza, E 959 neohesperidin DC, E 961 neotam, E 962 sol aspartam-acesulfama in/ali E 969 advantam, ki so bili zakonito dani na trg pred začetkom veljavnosti te uredbe, se lahko še naprej tržijo do porabe zalog.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. januarja 2018 Za Komisijo Predsednik Jean-Claude JUNCKER

(1) UL L 354, 31.12.2008, str. 16.

(2) UL L 354, 31.12.2008, str. 1.

(3) Direktiva Evropskega parlamenta in Sveta 94/35/ES z dne 30. junija 1994 o sladilih za uporabo v živilih (UL L 237, 10.9.1994, str. 3).

(4) Direktiva Sveta 89/398/EGS z dne 3. maja 1989 o približevanju zakonodaje držav članic, ki se nanaša na živila za posebne prehranske namene (UL L 186, 30.6.1989, str. 27).

(5) Poročilo Komisije Evropskemu parlamentu in Svetu o živilih, namenjenih osebam z motnjami v presnovi ogljikovih hidratov (diabetesom) z dne 1. julija 2008 (COM(2008) 392 final).

(6) Uredba (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo ter razveljavitvi Direktive Sveta 92/52/EGS, direktiv Komisije 96/8/ES, 1999/21/ES, 2006/125/ES in 2006/141/ES, Direktive 2009/39/ES Evropskega parlamenta in Sveta ter uredb Komisije (ES) št. 41/2009 in (ES) št. 953/2009 (UL L 181, 29.6.2013, str. 35).